ไทยประกันภัยรักษาลูกค้าเก่าบริการถึงบ้าน
ไทยประกันภัย ผุดบริการส่วนตัว รักษาฐานลูกค้าเก่า ดึงเบี้ยใหม่
26 ส.ค. 2554

ไทยประกันภัย ผุดบริการส่วนตัว รักษาฐานลูกค้าเก่า ดึงเบี้ยใหม่
น.ส.พณิตา ตู้จินดา กรรมการผู้จัดการ บริษัท ไทยประกันภัย เปิดเผยว่า บริษัทได้เพิ่มการบริการไพรม์ เป็นบริการที่มอบสิทธิพิเศษสูงสุดให้ลูกค้าที่ซื้อประกันครบ 3 หมื่นบาท โดยเน้นให้บริการช่วยเหลือฉุกเฉินบนถนน เช่น น้ำมันหมด บริษัทจะไปเติมน้ำมันให้ได้ขับไปถึงปั๊มน้ำมันที่ใกล้ที่สุด บริการนี้ไม่เกิน 500 บาทต่อปี และบริการที่บ้านตลอด 24 ชั่วโมง ฟรีค่าบริการ 1,000 บาท ถ้าเกินกว่านี้ลูกค้าจะเป็นผู้จ่าย
นอกจากนี้ ยังมีบริการช่วยเหลือเมื่อเกิดเหตุฉุกเฉินและให้คำแนะนำด้านสุขภาพและยาตลอด 24 ชั่วโมง บริการรับต่อภาษีรถยนต์ฟรี ตรวจเช็กราคารถมือสอง และบริการแนะนำข้อมูลต่างๆ
“เราทำเพื่อสร้างมูลค่าเพิ่มให้กับลูกค้าเก่า เป็นการรักษาลูกค้าให้อยู่กับเรา ขณะเดียวกันก็เป็นแรงจูงใจให้ลูกค้าที่มีประกันภัยอื่นๆ กับบริษัทประกันภัยอื่น หันมาให้เราคอยดูแลให้ทั้งหมด” น.ส.พณิตา กล่าว
น.ส.พณิตา กล่าวอีกว่า ปี 2554 บริษัทตั้งเป้าเบี้ยรับรวม 1,300 ล้านบาท เพิ่มขึ้น 26% โดยเบี้ยประกันส่วนใหญ่มาจากตัวแทนและสาขา รองลงมาเป็นนายหน้า ไฟแนนซ์ สถาบันการเงิน โดยประกันภัยที่ขายผ่านธนาคารทหารไทยเติบโตมาก เฉพาะเบี้ยที่ขายผ่านธนาคารปีนี้จะมีร่วม 100 ล้านบาทเพิ่มขึ้น 100%